Sisäministeri Kai Mykkänen (kok.) ottaa uudelleen kantaa tiistain tapaukseen, jossa vihreiden lainsäädäntösihteeri Aino Pennanen yritti estää lennolla olleen ulkomaalaisen pakkopalautuksen.

– Viranomaisten toiminnan estäminen on tietenkin laissa kielletty ja aivan erityisesti kapteenin ohjeiden vastustaminen lentokoneessa, Mykkänen sanoo Lännen Medialle.

Mykkänen korostaa, että hän jätti keskiviikkona antamissaan kommenteissa Pennasen teon tuomitsematta, koska poliisi aloitti tapauksesta rikostutkinnan.

– Suomessa on oikeusvaltiona tärkeää, että poliisi ja tuomioistuimet tutkivat rikokset ja antavat tuomiot. Se ei ole poliitikkojen tehtävä.

Mykkänen kertoo, että häneen vedotaan jatkuvasti myös yksittäisissä turvapaikkapäätöksissä ja pyydetään muuttamaan ratkaisuja.

Jatkuu mainoksen jälkeen Mainos päättyy

– Luonnollisesti en voi puuttua niihinkään.

Mykkänen sanoo, että jos poliisi ei tutkisi Pennasen tapausta, hän olisi todennut heti alkuun, että toiminta lennolla oli väärin.

Mykkänen kertoo huomanneensa vilkkaan kommentoinnin asian tiimoilta sosiaalisessa mediassa. Hän on myös saanut aiheeseen liittyviä viestejä.

Kommentointi ei ole varsinaisesti yllättänyt Mykkästä.

– Maahanmuuttoministerinä tottuu siihen, että aina on kahden tulen välissä. Tuskin olisi paljoa muuttanut, vaikka olisin ilmaissut asian toisin.

Mykkänen sanoo toivovansa, että keskustelun pääpaino pysyisi asioissa eikä ihmisissä. Samasta syystä Mykkänen ei halunnut kommentoida tarkemmin vihreiden Pennasen tekoa.

– Vaikka tärkein syy olikin poliisitutkinnasta erossa pysyminen, Mykkänen tarkentaa.

Sattumalta samalle lennolle pakkopalautettavan kanssa osunut vihreiden työntekijä Pennanen kertoi Lännen Median haastattelussa, että häntä rohkaisi tekoon Ruotsin viime viikon protesti, jossa henkilö yritti estää pakkopalautusta lennolla.

Mykkänen sanoo toivovansa, ettei palautuslentoihin puuttuminen nyt yleisty.

Hän muistuttaa, että ihmiset eivät voi tietää, mistä syystä henkilöä ollaan palauttamassa.

Noin neljä viidestä palautetaan rikosten vuoksi, eikä kielteisen turvapaikkapäätöksen vuoksi. Eniten palautuksia tehdään Viroon, Venäjälle ja Irakiin.

– Riskinä on, että tunteisiin perustuva puuttuminen palautustilanteisiin yleistyy, vaikka ei tiedetä tapausten yksityiskohtia.

Mykkänen peräänkuuluttaa myös vihreiden puheenjohtaja Touko Aallon vastuuta. Aalto osoitti tukensa Pennasen toiminnalle ja vaati pakkopalautusten keskeyttämistä.

Jatkuu mainoksen jälkeen Mainos päättyy

– Kannustaako Aalto ihmisiä todella viranomaisten työn estämiseen tai jopa lentokapteenien ohjeiden noudattamatta jättämiseen, Mykkänen kysyy.

Mykkänen ei edelleenkään halua tuomita kansalaistottelemattomuutta yleisesti.

Erityisen tärkeää se on valtioissa, joissa on rajoittunut demokratia tai sananvapaus, Mykkänen sanoo.

– Historian saatossa sillä taas on ollut merkittävä vaikutus esimerkiksi Neuvostoliiton kaatumisessa ja Etelä-Afrikan rotuerottelun lopettamisessa.

Suomessa pitäisi Mykkäsen mukaan vaikuttaa ensisijaisesti demokratian kautta, koska yhteiskunnan instituutiot toimivat hyvin.

– Jos kansalaistottelemattomuuteen ryhtyisi, ei ainakaan saa aiheuttaa vaaraa tai haittaa kanssaihmisille.

Mykkäsen mielestä on myös olemassa kansalaistottelemattomuutta, jota ei voida hyväksyä missään tilanteissa.

– Kukaan ei varmasti halua sellaista Suomea, jossa esimerkiksi rikollisjärjestön jäsenet yrittäisivät estää oman jengin jäsenen tuomion toimeenpanon vaikkapa tien katkaisemalla tai muulla vaaraa aiheuttavalla tavalla.